INFORMATĪVAIS ZIŅOJUMS

**„Klimata pārmaiņu finanšu instrumenta finansēto valsts profesionālo izglītības iestāžu un augstāko izglītības iestāžu projektu finansējuma norakstīšana pēc projekta izbeigšanas un neatbilstoši veikto izdevumu atgūšanas”**

Vides aizsardzības un reģionālās attīstības ministrija (turpmāk - VARAM) ievieš Klimata pārmaiņu finanšu instrumenta (turpmāk - KPFI) projektus, kas ir Latvijas Republikas valsts budžeta programma.

KPFI mērķis ir veicināt globālo klimata pārmaiņu novēršanu, pielāgošanos klimata pārmaiņu radītajām sekām un sekmēt siltumnīcefekta gāzu emisijas samazināšanu (piemēram, īstenojot pasākumus ēku energoefektivitātes uzlabošanai gan sabiedriskajā, gan privātajā sektorā, tehnoloģiju, kurās izmanto atjaunojamos energoresursus attīstīšanu un ieviešanu, kā arī īstenojot integrētus risinājumus siltumnīcefekta gāzu emisijas samazināšanai).

Atbilstoši Ministru kabineta 2010. gada 5.maija noteikumiem Nr.417 [**„Klimata pārmaiņu finanšu instrumenta finansēto projektu atklāta konkursa "Kompleksi risinājumi siltumnīcefekta gāzu emisiju samazināšanai valsts un pašvaldību profesionālās izglītības iestāžu ēkās" nolikums”**](http://www.varam.gov.lv/in_site/tools/download.php?file=files/text/KPFI/lik//417_2010_gr2011.pdf)(turpmāk – Noteikumi Nr.417)finansējums konkursa kārtībā tika piešķirts Latvijas Republikas valsts dibinātām un pašvaldību dibinātām 29 profesionālām izglītības iestādēm, ar kopējo KPFI finansējumu LVL 11 939 811,66.

Atbilstoši Ministru kabineta 2010. gada 5.janvāra noteikumiem Nr.1 „Klimata pārmaiņu finanšu instrumenta finansēto projektu atklāta konkursa "Energoefektivitātes paaugstināšana augstākās izglītības iestāžu ēkās" nolikums” (turpmāk – Noteikumi Nr.1) finansējums konkursa kārtībā tika piešķirts 20 Latvijas Republikas augstākās izglītības iestādēm, ar kopējo KPFI finansējumu LVL 7 028 040,00.

Saskaņā ar līguma par projekta īstenošanu Vispārīgo noteikumu 7.2. punktu, kas noslēgts ar VARAM un finansējuma saņēmēju un nozares ministriju, atbildīgā iestāde (VARAM) par gadījumiem, kad finansējuma saņēmēja vainas dēļ tiek radīti zaudējumi valsts budžetam, veicot nepamatotus izdevumus vai citos līguma Vispārīgo noteikumu 7.punktā minētajos gadījumos, ziņo Ministru kabinetam par situāciju un lēmuma pieņemšanai par tālāko rīcību ar valsts budžeta finansējumu.

VARAM 2012.gada 14.augustā Ministru kabinetā kopā ar grozījumiem Noteikumos Nr.417 sniedza informāciju par profesionālām izglītības iestādēm, kurām noslēgtie līgumi par projektu īstenošanu tiek izbeigti, jo projektu realizācija vairs nav iespējama līdz 2012.gada 1.decembrim., t.sk. lēma par izlietotā finansējuma atjaunošanu VARAM budžeta programmās.

1. **Ar šo ziņojumu informējam, ka Liepājas Jūrniecības koledža nerealizēja projektu ņemot vērā izmaksu pieaugumu pēc iepirkuma atvēršanas un papildus finansējuma piesaiste projekta realizācijas periodā nebija iespējama.**

|  |  |  |  |  |  |
| --- | --- | --- | --- | --- | --- |
| **Projekta īstenotājs** | **Projekta nosaukums** | **Kopējās attiecināmās izmaksas, LVL** | **KPFI finansējums, LVL** | | **Līdzfinan-sējums\*,**  **LVL** |
| **Apstiprinātais finansējums** | **Projekta īstenotājam izmaksātais finansējums** |
| **Izglītības un zinātnes ministrija, t.sk.** | | 411 874,00 | 350 093,03 | 6 416,10 | 60 683,00 |
| Liepājas Jūrniecības koledža | Energoefektivitātes paaugstināšana Liepājas Jūrniecības koledžas dienesta viesnīcas ēkā, Cietokšņa ielā 2, Liepājā, atbilstoši augstiem energoefektivitātes standartiem un izmantojot videi draudzīgus būvniecības materiālus | 411 874,00 | 350 093,03 | 6 416,10 | 60 683,00 |

\* Līdzfinansējums piešķirts no budžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”

Izglītības un zinātnes ministrija 2012. gada 12.oktobrī veica finansēšanas plānu grozījumus un samazināja dotāciju Liepājas Jūrniecības koledžai.

1. **Informējam, ka projekta „Kompleksi risinājumi siltumnīcefekta gāzu emisiju samazināšanai Saulaines Profesionālās vidusskolas izglītības iestāžu ēkā” ietvaros tika piemērota finanšu korekcija.**

Sabiedrība ar ierobežotu atbildību "Vides investīciju fonds" izskatot Saulaines Profesionālās vidusskolas 2012.gada 17.februārī iesniegto noslēguma maksājuma pieprasījumu Nr.4 par periodu no 2011.gada 1.oktobra līdz 2011.gada 31.novembrim konstatēja, ka saskaņā ar atklātā konkursa "Saulaines Profesionālās vidusskolas ēku renovācija un energoefektivitātes paaugstināšana" Nr.SPV2010/2-ERAF tehnisko specifikāciju un 18.04.2011. starp Saulaines Profesionālo vidusskolu un SIA "Merks" noslēgto būvniecības līgumu Nr.SPV-2011-8/ERAF2, Saulaines Profesionālās vidusskolas ēkas jumtu bija plānots siltināt ar akmens vati PAROC ROS 50 vai analogu 40mm un PAROC ROS 30g vai analogu 160mm.

2011.gada 26.oktobrī veicot progresa pārbaudi projekta īstenošanas vietā tika konstatēts, ka faktiski ēkas jumts nosiltināts ar akmens vati 40mm un putupolistirolu 80mm + 80mm, proti, Saulaines Profesionālā vidusskola nav nodrošinājusi likuma "Publisko iepirkumu likums" 2.panta 2.punkta ievērošanu, līdz ar to izmaksas LVL **20963.13** apmērā uzskatāmas par neatbilstoši veiktām.

2012.gada 18.jūlijā tika saņemta Iepirkumu uzraudzības biroja vēstule Nr.1-3.2/3042 ar skaidrojumu, kas apstiprināja Fonda piemērotās korekcijas pamatotību (Pielikums Nr.1).

Saskaņā ar līguma par projekta "Kompleksi risinājumi siltumnīcefekta gāzu emisiju samazināšanai Saulaines Profesionālās vidusskolas izglītības iestāžu ēkā" īstenošanu Nr.KPFI-5/29 Vispārīgo noteikumu 7.1.1. punktu atbalsta summa tika samazināta neatbilstoši veikto izmaksu apmērā no LVL 250439.04 uz LVL 229475.91 (KPFI finansējums LVL 195054.52).

Šobrīd Saulaines Profesionālai vidusskolai ir pārskaitīti LVL 211 443.73, kas par LVL **16 389.21 pārsniedz KPFI finansējumu**.

1. **Projekta "Energoefektivitātes paaugstināšana Rīgas Dizaina un mākslas vidusskolas dienesta viesnīcas ēkā" ietvaros piemērojamā finanšu korekcija**

2011.gada 10.janvārī starp VARAM, SIA "Vides investīciju fonds", Rīgas Dizaina un mākslas vidusskolu un Latvijas Republikas Kultūras ministriju tika noslēgts līgums par projekta "Energoefektivitātes paaugstināšana Rīgas Dizaina un mākslas vidusskolas dienesta viesnīcas ēkā" īstenošanu Nr.KPFI-5/42 (turpmāk – Projekta līgums). Atbilstoši Projekta līguma Speciālo noteikumu 4.punktam, Projekta kopējās izmaksas un attiecināmās izmaksas ir LVL 500 337,00, ko veido Klimata pārmaiņu finanšu instrumenta līdzekļi LVL 425 286,45 un valsts budžeta līdzfinansējums LVL 75 050,55 apmērā.

Saskaņā ar Projekta līgumu:

1. Speciālo noteikumu 1.punktam projektu īstenošanas rezultātā jāsasniedz:
   1. oglekļa dioksīda emisijas samazinājuma efektivitātes rādītājs, kas raksturo oglekļa dioksīda emisijas samazinājumu attiecībā pret Projektam pieprasīto Klimata pārmaiņu finanšu instrumenta finansējumu nav mazāks par 0.46 kgCO2/Ls gadā;
   2. oglekļa dioksīda emisijas samazinājums nav mazāks par 195.63 tonnām CO2 gadā;
   3. siltumenerģijas patēriņš apkurei nepārsniedz 29.00 kWh/m2 gadā.
2. Speciālo noteikumu 2.punktu, Projekta īstenošanas termiņš ir 20 mēneši saskaņā ar Projekta ieviešanas grafiku. Projekts jāīsteno ne vēlāk kā līdz 2012.gada 1.septembrim;
3. Speciālo noteikumu 3.2.punktu, Projekta izmaksu attiecināmības beigu datums ir 2012.gada 1.septembris;
4. Vispārīgo noteikumu 8.4.punktu, noslēguma pārskatu Finansējuma saņēmējs iesniedz Vides investīciju fondā viena mēneša laikā pēc Projekta īstenošanas termiņa beigām;
5. Vispārīgo noteikumu 6.4. un 6.5.punktu, Finansējuma saņēmējs normatīvajos aktos noteiktajā kārtībā apliecinātas maksājuma dokumentu kopijas 3 (triju) darbdienu laikā pēc maksājuma dokumentu saņemšanas iesniedz Vides investīciju fondā pirmspārbaudes veikšanai, maksājuma dokumentos ietverot Projekta līguma Vispārīgo noteikumu 6.pielikumā minētos dokumentus.

Saskaņā ar 2010.gada 5.maija Ministru Kabineta noteikumu Nr.417 "Klimata pārmaiņu finanšu instrumenta finansēto projektu atklāta konkursa "Kompleksi risinājumi siltumnīcefekta gāzu emisiju samazināšanai valsts un pašvaldību profesionālās izglītības iestāžu ēkās" nolikums" 17.3.punktu, Projekta izmaksas uzskatāmas par attiecināmām, ja tās ir radušās pēc konkursa izsludināšanas (izņemot projekta tehniskās dokumentācijas sagatavošanas izmaksas), taču ne vēlāk kā līdz Projekta īstenošanas termiņa beigām.

Uz 2012.gada 2.oktobri Vides investīciju fondā tikuši iesniegti un atzinumi sniegti par maksājuma dokumentiem kopsummā par LVL 391 043.96 (Klimata pārmaiņu finanšu instrumenta finansējums veido LVL 332 387.20).

Uz šo brīdi nav iesniegts Projekta noslēguma pārskats un maksājuma pieprasījums.

Projekta ietvaros 2011.gada 18.augustā ar AS "LX GRUPA" noslēgtā Būvdarbu līguma Nr.02/KPFI izpildes termiņš ir beidzies 2012.gada 30.jūnijā un darbu, kas saistīti ar inženierrisinājumu daļas "Ventilācija" izmaiņām kopsummā par LVL 73 635,34 (t.sk. PVN), izpildes termiņš beidzies 2012.gada 31.augustā.

2012.gada 8.oktobrī Vides investīciju fonds ir veicis pārbaudi Projekta īstenošanas vietā, kuras rezultātā tika konstatēts, ka uz pārbaudes veikšanas brīdi **projektā plānoto aktivitāšu īstenošana nav pabeigta**, Projekta ietvaros veikto būvniecības darbu kvalitāte ir vāja, nav ievērotas būvmateriālu iestrādes tehnoloģiskās prasības, kā rezultātā **nevar tikt sasniegts Projekta mērķis – plānotais siltumenerģijas patēriņš apkurei un oglekļa dioksīda emisijas samazinājums**. (Sk. Pielikums Nr.2).

Ņemot vērā konstatētu un to, ka projekta mērķis nav sasniegts projekta laikā un arī netiks sasniegts pēc projekta ieviešanas, Vides investīciju fonds piemēro finanšu korekciju 100 % apmērā, no projekta vērtības, kas ir LVL 425 286,45. Lai šajā projektā neizlietotos un neatbilstoši veikto KPFI izdevumus ieguldītu jaunajā projektu konkursā „Kompleksi risinājumi siltumnīcefekta gāzu emisiju samazināšanai”, ir jāatjauno VARAM budžetā izmaksātais finansējums Rīgas Dizaina un mākslas vidusskolai LVL 332 387,20 apmērā.

Pielikumā:

1. Iepirkumu uzraudzības biroja 18.07.2012. vēstules Nr.1-3.2/3042 kopija uz 3 lp.
2. 2012.gada 10.oktobra Atzinums Nr.1 uz 15 lapām.

Vides aizsardzības un reģionālās attīstības ministrs E.Sprūdžs

07.11.2012. 11:09

E.Kalbergs

Tālr. 66016730

e-pasts: edgars.kalbergs@varam.gov.lv